সোনালী ব্যাংকের সামনে এই মুহূর্তে বহু বিপদ, বলা যায় মহাবিপদ! ব্যাংকটি সরকারি—শতভাগ সরকারি। দেশের সবচেয়ে বড় ব্যাংক। দেশের বিভিন্ন জায়গায় সোনালী ব্যাংক সরকারের ‘ট্রেজারি’ ফাংশন করে। এমন একটি ব্যাংক অজ্ঞাত-কুলশীল ‘হলমার্ক’ নামীয় একটি কোম্পানির জালিয়াতি নিয়ে পড়েছে স্মরণকালের বৃহত্তম গাড্ডায়। প্রতি মুহূর্তে তার দরকার নীতিনির্ধারণী সিদ্ধান্ত, কাজের গাইড লাইন। অথচ ব্যাংকটির হাত-পা আছে, মাথা নেই—পরিচালনা পর্ষদ নেই। তিন বছর মেয়াদে দায়িত্বপ্রাপ্ত পরিচালকদের মেয়াদ শেষে অধিকাংশ পরিচালকের পদ শূন্য অনেকদিন। চেয়ারম্যানসহ পর্ষদে এখন আছেন চারজন। অথচ পর্ষদ সভা করতে লাগে ৭ জন। অতএব ‘নো মিটিং’। আতঙ্কিত ব্যবস্থাপনা পরিচালক মন্ত্রণালয়কে এ কথা স্মরণ করিয়ে দিয়ে বোর্ড গঠনের জন্য তাগিদ দিয়েছেন। ভাবা যায় দেশের এক নম্বর ব্যাংকের ‘বোর্ড’ নেই। এর অনুপস্থিতিতে ব্যাংক চলছে অভিভাবকহীনভাবে। এই হচ্ছে সোনালীর এক বিপদ! তাও এমন সময়ে যখন ‘দুর্নীতি দমন কমিশন’ (দুদক) বলেছে টাকা আদায়ের জন্য সোনালী ব্যাংক মামলা না করলে ‘দুদক’ সোনালী ব্যাংকের বিরুদ্ধেই মামলা করবে। এই হচ্ছে দুই নম্বর বিপদ, খুবই বড় বিপদ!